32
1 HOOKI iho la keia mau kanaka ekolu i ka olelo aku ia Ioba, no ka mea, ua pono ia i kona maka iho.
2 Alaila hoaia ka inaina o Elihu ke keiki a Barakela o ka Buza, no ka ohana a Rama; ia Ioba i hoaia'i kona inaina, no kona hoapono ia ia iho mamua o ke Akua.
3 I kona mau hoalauna ekolu hoi ua hoaia'i kona inaina, no ka mea, aole i loaa ia lakou ka mea e ekemu aku ai, ua hoahewa no nae lakou ia Ioba.
4 A ua kali aku o Elihu ia Ioba i na olelo, no ka mea, ua oi aku ko lakou mau makahiki mamua ona.
5 A ike aku la o Elihu, aohe mea ma ka waha o keia mau kanaka ekolu e ekemu aku ai, alaila hoaia kona inaina.
6 Olelo aku la o Elihu, ke keiki a Barakela ka Buza, i aku la,
He hapa ko'u mau la, a he poe kahiko oukou;
Nolaila hopohopo no wau, a makau hoi i ka hoike aku i ko'u manao ia oukou.
7 I iho la au, E olelo mai ka poe kahiko e pono ai,
A e hoike ka poe nona na makahiki he nui i ka naauao.
8 He oiaio, o ka Uhane no iloko o ke kanaka:
A o ka hanu o ka Mea mana ua hoonaauao ia ia.
9 Aole naauao na elemakule;
Aole hoi e ike ka poe kahiko i ka hooponopono ana.
10 Nolaila i iho la au, E hoolohe mai ia'u;
E hoike aku no hoi au i ko'u manao.
11 Aia hoi, ua kali aku au i ka oukou mau olelo,
A hoolohe au i ko oukou hoomoakaka ana,
I ka manawa i imi ai oukou i na olelo.
12 A ua noonoo au i ka oukou,
Aia hoi, aole kekahi o oukou i pane pono aku ia Ioba,
A i hoohee aku i kana olelo;
13 O olelo auanei oukou,
Ua loaa ia makou ke akamai:
Na ke Akua i hooauhee ia ia, aole na ke kanaka.
14 Aole ia i olelo ku e mai ia'u;
Aole no hoi au e olelo aku ia ia me ka oukou mau olelo.
15 Ua pilipu lakou, aole lakou i ekemu hou mai:
A hooki iho lakou i ka olelo ana.
16 A ua kakali aku au, (no ka mea, aole lakou i olelo mai, aka, ku malie iho la, aole i ekemu hou mai;)
17 Owau no kekahi e olelo aku i ka'u wahi,
E hoike aku hoi au i ko'u manao.
18 No ka mea, ua piha au i na olelo,
Ke koi mai nei ia'u ka uhane iloko o'u.
19 Aia hoi, o ko'u opu ua like ia me ka waina i wehe ole ia;
E nahae auanei ia e like me na hue ili hou.
20 E olelo aku no au, i oluolu iho ai au;
E wehe ae au i kuu lehelehe, a e ekemu aku.
21 Ke noi aku nei au, mai ae mai oukou i kuu nana ana ma ko ke kanaka helehelena,
Aole hoi au e malimali aku i ke kanaka.
22 No ka mea, aole au i ike e malimali wale aku;
E lawe koke aku ia'u ko'u Mea nana i hana.