48
1 MA ke ku e ia Moaba, ke olelo mai nei o Iehova o na kaua, ke Akua o ka Iseraela, penei; Auwe oe, e Nebo! no ka mea, ua anaiia oia; ua hoohilahilaia o Kiriataima, a ua pio hoi; ua hoohilahilaia o Misegaba, a ua makau.
2 Aole e hookiekie hou ia o Moaba ma Hesebona; na noonoo hewa lakou ia ia; e hele mai. e hooki kakou i kona aupuni ana. E okiia no hoi oe, e Mademena, e hahai no ka pahikaua ia oe.
3 He leo no ka uwe ana, mai Horonaima mai, he anaiia, a me ka hiolo nui ana.
4 Ua anaiia o Moaba; ua uwe na kamalii uuku a loheia.
5 I ka pii ana o Luhita, e pii mai no ka uwe nui ana, a i ka iho ana o Horonaima, ua lohe no na enemi i ka uwe ana o ka make.
6 E pee, e malama i ko oukou ola, i like auanei oe me ka mea noho wale o ka waonahele.
7 No ka mea, ua hilinai oe i kau mau hana, a i kou waiwai, e pio auanei oe; a e hele aku ko Kemosa iloko o ke pio ana, me ko lakou poe kahuna, a me ko lakou poe alii.
8 E hele mai no ka mea anai, maluna o na kulanakauhale a pau, aole pakele kekahi kulanakauhale; e make pu no ke awawa, e lukuia hoi ka papu, o like me ka Iehova i olelo mai ai.
9 E haawi i eheu no Moaba, i pee aku oia a pakele; no ka mea, e oki loa auanei kona mau kulanakauhale, aohe mea nana e noho maloko.
10 E poino auanei ka mea hana molowa i ka hana o Iehova: e poino no hoi ka mea keakea i kona pahikaua i ke koko.
11 Ua moe malie o Moaba, mai kona wa opiopio mai, ua laua malie no maluna o kona maku, aole i ukuhiia, mai kekahi hue a i kekahi hue, aole hoi ia i hele iloko o ke pio ana, nolaila i koe mai ia ia kona ono, aole hoi i hoopauia kona ala.
12 Nolaila, aia hoi, e hiki mai auanei na la, wahi a Iehova, e hoouna aku ai au io na la i mau mea hoohio, e hoohio ia ia, a e ninini i ko kona mau hue, a o wawahi i ko lakou mau huewai.
13 A e hilahila auanei o Moaba ia Kemosa, e like me ka Iseraela i hilahila ia Betela, i ko lakou mea i hilinai ai.
14 Pehea ka oukou olelo ana, He poe kanaka ikaika makou, a koa i ke kaua?
15 Ua anaiia o Moaba, a ua pii aku, mai kona kulanakauhale aku, a o kona poe opiopio i waeia, ua iho aku lakou ilalo i ka make, wahi a ke Alii, o Iehova o na kaua kona inoa.
16 Ua kokoke no ka poino o Moaba e hiki mai,
Ke wikiwiki mai nei kona pilikia.
17 E uwe oukou ia ia, e ka poe a pau e hoopuni ana ia ia;
E olelo oukou, e ka poe a pau i ike i kona inoa,
Nani ka uhai ana o ke kookoo ikaika, a me ka laau maikai!
18 E ke kaikamahine e noho la ma Dibona,
E iho mai oe, mai kou nani mai,
E noho hoi maloko o ka makewai;
No ka mea, e pii mai no ka mea anai ia Moaba maluna ou,
E hoohiolo hoi i kou mau pakaua.
19 E ka wahine e noho la ma Aroera,
E ku ma ke alanui, a e nana;
E ninau aku i ka mea e hee ana,
A i ka wahine hoi i pakele,
E i aku, Heaha ka mea i hanaia?
20 Ua hoohilahilaia o Moaba,
No ka mea, ua hooauhee loa ia:
E aoa, a e uwe aku no hoi,
E hai aku ma Arenona, ua anaiia o Moaba,
21 Ua hiki mai ka hoopai ana maluna o ka aina papu,
Maluna o Holona, a maluna o Iaheza, a maluna hoi o Mepaata,
22 A maluna o Dibona, a maluna o Nebo, a maluna hoi o Beta-Dibelataima,
23 A maluna o Kiriataima, a maluna o Beta-Gamula, a maluna o Beta-Meona,
24 A maluna o Keriota, a maluna o Bozera,
A maluna hoi o na kulanakauhale a pau o ka aina o Moaba,
Ma kahi loihi aku, a kokoke mai hoi.
25 Ua hookiia ka pepeiaohao o Moaba,
Ua hai hoi kona lima, wahi a Iehova.
26 E hoohainu oukou ia ia a ona,
No ka mea, ua hookiekie oia imua o Iehova;
E haluku hoi o Moaba maloko o kona luai,
A e lilo oia i mea e heneheneia'i.
27 Aole anei o ka Iseraela he mea henehene nou?
Ua loaa anei oia iwaena o ka poe aihue?
No ka mea, mai ka wa mai o kau olelo ana nona,
Ua luliluli oe i ke poo.
28 E ka poe e noho la ma Moaba,
E haalele oukou i na kulanakauhale,
E noho hoi oukou ma kahi pohaku,
E like hoi oukou me ka manu nunu
I hana i kana punana ma na aoao o ka waha o ka lua.
29 Ua lohe no makou i ka hookiekie loa ana o Moaba,
(Ua hookano loa oia,)
I kona maoi, a me ka haanui ana,
I kona hoohaha, a me ke kiekie o kona naau.
30 Ua ike no wau i kona huhu, wahi a Iehova,
A me kona kaena wale ana;
Aole e hiki ke hooko ia mea.
31 Nolaila, e aoa no wau no Moaba,
A e hooho no wau no Moaba a pau;
E kanikau no hoi i na kanaka o Kireheresa.
32 Me ke uwe ana o Iazera, e uwe aku au ia oe, e ke kumu waina o Sibema.
Ua hala'e la kou mau lala, a kela aoao o ka moana,
Ua hiki aku i ka moana o Iazera.
O ka mea nana e hao, ua haule mai ia maluna o kau hua o ke kau,
A maluna hoi o kou pawaina.
33 Ua laweia ka olioli, a me ka hauoli, mai ka mahinaai aku,
A mai ka aina o Moaba aku hoi.
Ua hooki au i ka waina o na luakaomi waina;
Aohe mea nana e hahi me ka hooho,
E lilo ko lakou hooho i hooho ole.
34 Ua hookiekie lakou i ko lakou leo iluna,
Mai ka uwe ana o Hesebona, a hiki i Eleale, a i Iahaza hoi,
A mai Zoara aku a hiki i Horonaima,
Me he keiki bipi wahine la, ekolu ona makahiki;
No ka mea, e pau auanei na wai o Nimerima.
35 Maloko o Moaba, wahi a Iehova,
E hooki aku au i ka mea e mohai ana ma na wahi kiekie,
A me ka mea kuni i ka mea ala no kona poe akua.
36 Nolaila, e kani no ko'u naau me he ohe kani la no Moaba,
A me he ohe kani la e kani ai ko'u naau no na kanaka o Kireheresa;
No ka mea, ua lilo ka waiwai ana i loaa'i.
37 E ohule auanei kela poo, keia poo,
E kahiia na umiumi a pau,
E okiokiia auanei na lima a pau,
A e humeia na puhaka i ka lole inoino.
38 He uwe nui ana maluna o na hale a pau o Moaba,
A ma kona mau alanui no hoi;
No ka mea, ua wawahi au ia Moaba, wahi a Iehova,
Me he ipu la i makemake ole ia.
39 E uwe aku lakou penei,
Nani kona oki loa i ka makau!
Nani ko Moaba huli hope ana i ka hilahila!
E lilo no o Moaba i mea e akaakaia'i,
I mea hoi e makau ai ka poe a pau a puni ona.
40 No ka mea, ke i mai nei o Iehova penei,
Aia hoi, e lele no oia, me he aito la,
A e hohola aku i kona mau eheu maluna o Moaba.
41 Ua hoopioia o Keriota, ua hoopioia no na pakaua,
A i kela la, e like auanei na naau o na kanaka ikaika o Moaba,
Me ka naau o ka wahine nahukuakoko.
42 E anaiia auanei o Moaba a lilo i aupuni ole,
No ka mea, ua hookiekie oia imua o Iehova.
43 E loohia auanei oe i ka makau, a me ka lua, a me ka pahele,
E ka mea noho ma Moaba, wahi a Iehova.
44 O ka mea holo, mai ka makau aku,
E haule no ia ilko o ka lua;
A o ka mea pii, mai ka lua mai,
E pau auanei ia i ka pahele:
No ka mea, e lawe mai no wau maluna ona, maluna hoi o Moaba,
I ka makahiki o ka hoopai ana, wahi a Iehova.
45 Ku no ka poe i hee ma ka malu o Hesebona no ka ikaika ole;
E puka mai no nae ke ahi mai Hesebona mai,
O ka lapalapa ahi hoi maloko mai i Sihona,
E hoopau no ia i ka mokuna o Moaba,
A me ka piko poo o na kanaka hoohaunaele.
46 Auwe oe, e Moaba! ua make na kanaka o Kemosa:
No ka mea, ua laweia kau mau keikikane, i pio kane,
A me kau mau kaikamahine hoi, i pio wahine.
47 Aka, e hoihoi no wau i ke pio ana o Moaba,
Ke hiki i na la mahope, wahi a Iehova.
Oia no ka hoopaiia'na o Moaba.